<classify> Michezo ya Olimpiki itafanyika Brazil kuanzia Agosti 5 hadi 21 mwaka huu, ambapo Tanzania mbali na riadha, ilitarajia pia kupeleka timu ya ndondi.Katibu Mkuu wa Kamati ya Olimpiki TOC, Filbert Bayi alisema katika mahojiano mjini Kibaha juzi kuwa, mabondia wa Tanzania hawawezi kushiriki michezo hiyo kwa kuwa hawa sifa.Bayi, bingwa wa zamani wa dunia wa mbio za meta 1,500 na ambaye bado anashikilia rekodi ya Jumuiya ya Madola aliyoiweka mwaka 1974 ya mbio hizo alisema Tanzania haikushiriki mashindano ya dunia ya ndondi.Alisema kigezo kinachoiwezesha mchezo kupewa nafasi ya upendeleo wa kushiriki Michezo ya Olimpiki ni kushiriki mashindano ya dunia ya mchezo husika, kitu ambacho Tanzania haijafanya. Mashindano ya ndondi ya dunia yalifanyika mwezi Machi na Shirikisho la Ndondi Tanzania BFT lilishindwa kupeleka mabondia kwa sababu ya ukata.Katibu Mkuu wa BFT, Makore Mashaga alipoulizwa kuhusu suala hilo alisema jana alisema kuwa awali walisikia wanaweza kupata nafasi za upendeleo, lakini alimtaka mwandishi kuwasiliana na TOC ili kupata uhakika wa jambo hilo.Michuano ya mwisho ya kufuzu kwa upande wa mabondia wa ridhaa kwa ajili ya Olimpiki itafanyika kuanzia Juni 14 hadi 26 Baku, Azerbaijan.Mabondia watatu kati ya wanane wa Tanzania wanaendelea na mazoezi kwenye Uwanja wa Ndani wa Taifa kwa ajili ya kushiriki mashindano hayo ya mchezo kama BFT watakuwa na fedha.Hadi sasa ni wanariadha watatu tu wa Tanzania, Fabian Joseph, Said Makula na Alphonce Felix ndio waliofikia viwango vya kushiriki Michezo ya Olimpiki itakayofanyika Rio.  <topic>: michezo 